CELEX: 62015CN0604
Language: fi
Date: 2015-11-15 00:00:00
Title: Asia C-604/15 P: Valitus, jonka Ana Pérez Gutiérrez on tehnyt 15.11.2015 unionin yleisen tuomioistuimen (kolmas jaosto) asiassa T-168/14, Pérez Gutiérrez v. komissio, 9.9.2015 antamasta tuomiosta

1.2.2016   
            
            
               FI
            
            
               Euroopan unionin virallinen lehti
            
            
               C 38/35
            
         Valitus, jonka Ana Pérez Gutiérrez on tehnyt 15.11.2015 unionin yleisen tuomioistuimen (kolmas jaosto) asiassa T-168/14, Pérez Gutiérrez v. komissio, 9.9.2015 antamasta tuomiosta
   (Asia C-604/15 P)
   (2016/C 038/48)
   Oikeudenkäyntikieli: espanja
   
      Asianosaiset
   
   
      Valittaja: Ana Pérez Gutiérrez (edustaja: abogado J. Soler Puebla)
   
      Muu osapuoli: Euroopan komissio
   
      Vaatimukset
   
   Unionin yleisen tuomioistuimen 9.9.2015 antama tuomio on kumottava, asian käsittelyä on jatkettava ja asia on ratkaistava seuraavasti:
   
               1.
            
            
               On katsottava, että oikeutta hyvään maineeseen, yksityisyyteen ja omaan kuvaan on lainvastaisesti loukattu siksi, että Patrick Johannes Jacquemynin kuvaa on käytetty luvatta, koska Euroopan komissio on sisällyttänyt hänen valokuvansa kuvagalleriaan, joka koskee tupakkatuotteiden terveysvaroituksia Euroopan unionissa.
            
         
               2.
            
            
               On hyväksyttävä vaatimus makaa valittajalle 181 104 euron suuruinen summa ansionmenetysten vuoksi.
            
         
               3.
            
            
               On hyväksyttävä vaatimus maksaa valittajalle yhden sentin (0,01 euroa) suuruinen määrä kutakin sellaista tupakkatuotteen pakkausta tai tupakkatuotetta kohden, jossa Patrick Jacquemynin kuva esiintyy, ja kokonaismäärä, jonka suuruus on tällä hetkellä kaksikymmentäseitsemän miljoonaa viisisataakahdeksankymmentäkahdeksan tuhatta viisisataakaksikymmentäneljä euroa (27 588 524 euroa), on määritettävä tuomion täytäntöönpanohetkellä.
            
         
               4.
            
            
               Vastapuoli on velvoitettava maksamaan valittajalle korvausta hyödystä, joka saatiin Patrick Jacquemynin kuvan luvattomasta käyttämisestä ja jonka suuruus on 13 790 000 euroa Espanjassa, joka on valittajan ja Patrick Jacquemynin kotipaikka.
            
         
      Oikeudelliset perusteet ja pääasialliset perustelut
   
   
      Suullisen käsittelyn kuluessa esitetyn ja tuomiossa esitetyn eroavaisuus
   
   Valittaja ei missään vaiheessa hyväksynyt Euroopan komission selityksiä, vaan hän hyväksyi muokkaamattomien asiakirjojen esittämisen myöhässä, mitä ei todettu selvästi tuomiossa.
   
      Euroopan unionin toiminnasta tehdyn sopimuksen 15 artiklan 3 kohdan rikkominen
   
   Eurooppalaiseen säännöstöön kuuluvan periaatteen, joka koskee unionin kansalaisten oikeutta tutustua asiakirjoihin, joita jokin unionin elin on käyttänyt päätösten tekemiseksi, loukkaaminen.
   Valittaja vaati useaan otteeseen saada tutustua asiakirja-aineistoon, joka koski oikeuksia riidanalaisen valokuvan kuvaan, mutta hänelle ei milloinkaan toimitettu aineistoa.
   
      Todisteiden puuttuminen ja riittämättömyys, mikä merkitsee sitä, ettei unionin yleinen tuomioistuin selvittänyt asiaa
   
   Valittajan vaatimia todisteita ei esitetty, eikä todisteista, jotka esitettiin, voida tehdä ratkaisevia päätelmiä, koska lähes kaikki tiedot olivat muokattuja.
   
      Kontradiktorisen periaatteen ja asianosaisten prosessuaalisen yhdenvertaisuuden periaatteen loukkaaminen
   
   Euroopan komission esittämät asiakirjat olivat muokattuja tai niissä ei ollut tarvittavia tietoja, joten valittaja ei voinut tehdä niistä vasta-analyysiä, minkä vuoksi tämä ei pidä niitä pätevinä todisteina eikä unionin yleinen tuomioistuin voi valittajan mukaan luokitella niitä todistusaineistoksi.
   
      Tosiseikkojen vääristäminen (Distortion of facts)
   
   Muokatut ja tietoja sisältämättömät asiakirjat saivat unionin yleisen tuomioistuimen katsomaan, että valokuvat oli otettu laillisesti, eikä valittaja voinut kumota tätä olettamaa, koska asiakirjoissa ei ollut tätä koskevia todisteita. Asiakirjojen sisältämien tietojen muokkaamisessa sovellettiin vuoden 1995 direktiiviin (1) perustuvia tietosuojaperiaatteita virheellisesti.
   
      (1)  Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24.10.1995 annettu Euroopan parlamentin ja neuvoston direktiivi 95/46/EY (EYVL L 281, 23.11.1995, s. 31).